tartuNLP/wikipedia-smugri-20251201 huggingface dataset:
Noora Suomilammi

Noora Suomilammi (s. 22. toukokuuta 1989) on suomalainen koripalloilija.
Pelaajaura.
Suomilammi aloitti koripallon Naantalin Koripalloilijoissa mutta on Turun Riennon kasvatti. Hän pelasi Riennossa A-tyttöjen SM-sarjaa kaudella 2007–2008 ja nousi seuran naisten edustusjoukkueeseen, jossa hän pelasi I-divisioonassa vuodet 2006–2009. Suomilammi pelasi myös viisi A-tyttöjen maaottelua 1,6 pisteen keskiarvolla. Lukion loppumisen jälkeen Suomilammi lopetti koripallon pelaamisen 2-3 vuodeksi. Hän aloitti lajin uudestaan opiskellessaan Irlannissa ja palasi Suomen koripallokentille II-divisioonassa. Vuodet 2012–2014 Suomilammi pelasi I-divisioonaa Tampereen Pyrinnössä. Jälkimmäisellä kaudellaan hän kirjautti runkosarjassa tilastolukemikseen 9,8 pistettä, 4,7 levypalloa ja 1,6 syöttöä ottelua kohden.
Pyrintö nousi Naisten Korisliigaan kaudeksi 2014–2015, mutta Suomilammi siirtyi pitkän harkinnan jälkeen pelaamaan saman sarjan Forssan Alkuun, jossa hän pystyi pelaamaan puoliammattilaisena ja harjoittelemaan hyvin. Alku sijoittui runkosarjassa kuudenneksi ja selviytyi pudotuspeleihin, joissa se hävisi heti puolivälierissä lopulta pronssia voittaneelle Torpan Pojille 3–1-otteluvoitoin. Suomilammi sai Alussa runkosarjassa peliaikaa 13 minuuttia ottelua kohden tehden keskimäärin 2,3 pistettä ja ottaen 1,3 levypalloa. Pääsarjan piste-ennätyksekseen Suomilammi heitti tulokaskaudellaan 13 pistettä 18. lokakuuta 2014 Hyvinkään Pontevaa vastaan.
Syyskuussa 2015 Suomilammi palasi Pyrintöön.
Pelityyli ja ominaisuudet.
Alun seuratoimija kuvaili Suomilammia kentällä paljon työtä tekeväksi, urheilulliseksi ja lujatahtoiseksi pelaajaksi. Pyrinnön valmentaja Roope Tähkän mukaan Suomilammi on urheilullisuutensa lisäksi kova harjoittelija.
Yksityiselämä.
Tampereen yliopistossa opiskellut Suomilammi on koulutukseltaan psykologi.
Regina Heinonen

Regina Heinonen (myöhemmin Regina Keso; 3. helmikuuta 1924 Kruunupyy – 3. marraskuuta 2011 Helsinki) oli suomalainen elokuvanäyttelijä ja Suomen Filmiteollisuuden kuvaussihteeri. Hän aloitti uransa näyttelemällä yhtiön elokuvissa ja myöhemmin jatkoi työtään kuvaussihteerinä 1950- ja 1960-luvuilla. Heinonen oli tunnettu 1940-luvulla roolistaan kahdessa Suomisen perhe -elokuvassa, "Suomisen Olli rakastuu" ja "Suomisen Olli yllättää", joissa hän näytteli Olli Suomisen tyttöystävää Ritvaa.
Muutoin Heinosen elokuvaosat olivat lähinnä avustajatasoisia tehtäviä SF:n elokuvissa, kuten "Uuteen elämään", "Nuoruus sumussa" ja "Valkoiset ruusut". 
Avioliiton myötä Regina Heinosen sukunimi vaihtui Kesoksi 1950-luvulla ja hän työskenteli saman elokuvayhtiön kuvaussihteerinä yli kymmenen vuoden ajan. Viimeisen roolinsa hän teki elokuvassa "Kun tuomi kukkii" vuonna 1962.
Gaëtan Bucki

Gaëtan Bucki (s. 9. toukokuuta 1980 Béthune) on ranskalainen kuulantyöntäjä. 194 senttimetriä pitkä ja 117 kilogrammaa painava Bucki edustaa Artois Athletisme -seuraa ja hänen valmentajanaan toimii Éric Lepeuple.
Bucki ei ole osallistunut urallaan yksiinkään kesäolympialaisiin tai MM-kilpailuihin. EM-kilpailuihin hän on osallistunut kahdesti, parhaana sijoituksenaan finaalin 11:s sija vuodelta 2014. Vuoden 2013 Frankofonisista kisoista Nizzasta Bucki saavutti hopeaa tuloksella 19,33.
Bucki on seitsenkertainen ulkoratojen Ranskan mestari ja kaksinkertainen sisäratojen Ranskan mestari.
Sakari Reitamo

Jorma Sakari Reitamo (22. maaliskuuta 1945 Helsinki – 20. kesäkuuta 2015 Helsinki) oli suomalainen ihotautilääkäri ja professori. Hän opiskeli lääkäriksi Bernin yliopistossa Sveitsissä ja väitteli tohtoriksi Helsingin yliopistosta 1979. Iho- ja sukupuolitautien erikoislääkäri hänestä tuli 1986. Hän työskenteli erikoislääkärinä, kliinisenä opettaja ja vs. professorina HYKSin iho- ja sukupuolitautien klinikalla ja vuodesta 1983 iho- ja allergiasairaalassa. Eläkkeelle jäätyään hän jatkoi yhä tutkimustyötä kuolemaansa saakka. Professorin arvonimen hän sai 2013.
Reitamon puoliso oli dosentti Anita Remitz-Reitamo.
ASMR

ASMR () tarkoittaa autonomisia, rauhoittavia aistielämyksiä. Ihmiset saavat näitä tuntemuksia etenkin kuulon, näön ja tuntoaistin kautta rauhallisissa tilanteissa. Kaikki ihmiset eivät tunne ASMR-tuntemuksia. ASMR voi ilmetä myös erikoisena kihelmöivänä tunteena, jonka voi tuntea eri puolilla kehoa.
Auditiivinen ASMR.
Moni ihminen kokee ASMR-kokemuksia, kun kuulee jonkun puhuvan rauhallisesti. Reaktio on joillakin voimakkaampi, mikäli puhe on kuiskintaa. Kaikenlaiset hiljaiset ja hennot äänet voivat aiheuttaa reaktioita, kuten esimerkiksi pintojen raapiminen tai kirjan kansien koputtaminen sormenpäillä.
Samoin esimerkiksi lintujen laulu ja metsien kohina saattavat aiheuttaa ASMR-reaktioita. 
Visuaalinen ASMR.
Esimerkiksi käsillä tehtävät hitaat liikkeet saattavat aiheuttaa ASMR-kokemuksia. Katsekontakti ja huomion saaminen lisäävät ASMR-reaktion voimakkuutta.
Terveysvaikutukset.
ASMR-kokemuksien on väitetty rauhoittavan mieltä, lievittävän stressiä, nopeuttavan unensaantia ja auttavan unettomuudesta kärsiviä.
Hoitomuodot.
ASMR-kokemuksia saa usein elämänsä aikana, mutta ASMR-hoidot perustuvat enimmäkseen YouTube-palvelusta löytyviin ASMR-videoihin sekä -kanaviin.
ASMR:sta ei ole tehty perusteellista tutkimusta, joten sitä ei voida pitää lääketieteellisenä hoitona.
Juho Romakkaniemi

Juho Romakkaniemi (s. 22. tammikuuta 1977 Kuopio) on Keskuskauppakamarin toimitusjohtaja. Hän aloitti tehtävässä 1. maaliskuuta 2018.
Elämä ja ura.
Romakkaniemi valmistui ylioppilaaksi Kuopion Lyseon lukiosta vuonna 1996. Hänet valittiin koulun Vuoden lyseolaiseksi 2015. Romakkaniemi opiskeli pääaineena filosofiaa ja sivuaineena tietojenkäsittelytiedettä Tampereen yliopistossa ja on valmistunut filosofian maisteriksi.
Romakkaniemi tunnetaan pitkäaikaisena kokoomuksen taustavaikuttajana. Hän liittyi puolueeseen 16-vuotiaana. Romakkaniemi tutustui Jyrki Kataiseen Kokoomuksen Nuorten Liiton toiminnassa. Hän toimi kokoomusnuorten puheenjohtajana vuosina 2002–2003. Vuoden 2000 kunnallisvaaleissa Romakkaniemi oli ehdolla Kuopiossa, muttei tullut valituksi. Vuoden 2003 eduskuntavaaleissa hän oli ehdolla opiskelupaikkakunnaltaan Pirkanmaan vaalipiiristä. Vuoden 2008 kunnallisvaaleissa Romakkaniemi valittiin Helsingin kaupunginvaltuustoon, jossa hän istui yhden kauden.
Poliittisen uransa alkuvaiheissa Romakkaniemi avusti muun muassa Reijo Paajasta ja Ville Itälää. Vuosina 2007–2012 hän kuului Kataisen avustajakuntaan tämän toimiessa pää- ja valtiovarainministerinä. Vuonna 2012 Romakkaniemi nimitettiin talouskomissaari Olli Rehnin kabinettiin. Kesäkuusta lokakuuhun 2014 Romakkaniemi oli pääministeri Alexander Stubbin poliittinen erityisavustaja. Marraskuusta 2014 alkaen hän toimi Euroopan komission varapuheenjohtaja Jyrki Kataisen kabinettipäällikkönä.
Kesällä 2021 Romakkaniemi toimi Helsingin Sanomien kolumnistina.
Nir Biton

Nir Biton (myös muodossa "Nir Bitton", , s. 30. lokakuuta 1991 Ashdod) on israelilainen jalkapalloilija, joka edustaa Skotlannin valioliigassa pelaavaa Celtic FC:tä. Oikeajalkainen Biton on pelipaikaltaan puolustava keskikenttäpelaaja. Hän kuuluu myös Israelin jalkapallomaajoukkueeseen.
Ura.
Seurajoukkueura.
Bitonin kasvattajaseura on hänen kotikaupunkinsa FC Ashdod, johon hän liittyi kuusivuotiaana vuonna 1997. Seuran edustusjoukkueessa Ligat ha'Alissa hän pelasi vuosina 2009–2013 123 ottelua tehden 14 maalia.
Elokuussa 2013 Biton siirtyi Skotlannin valioliigan suurseuraan Celtic FC:hen. Hän debytoi avauskaudellaan Mestareiden liigassa voittaen Skotlannin mestaruuden. Kaudella 2014–2015 Biton voitti Celticin kanssa jälleen mestaruuden debytoiden Eurooppa-liigassa ja saavuttaen myös Skotlannin liigacupin voiton.
Maajoukkueura.
Biton on edustanut monia Israelin nuorten maajoukkueita. Vuonna 2013 hän toimi alle 21-vuotiaiden kapteenina ikäluokan EM-kilpailuissa tehden myös yhden maalin. Israelin jalkapallomaajoukkueessa Biton debytoi toukokuussa 2010 ystävyysottelussa Uruguayta vastaan ja teki avausmaalinsa EM-karsintaottelussa Andorraa vastaan syyskuussa 2015.
Biton kuului Israelin pronssia saavuttaneeseen joukkueeseen vuoden 2009 makkabiadeissa.
Muuta.
Ennen ammattilaisuraansa Biton palveli Israelin puolustusvoimissa.
Saavutukset.
Celtic FC
A. J. Slaughter

Anthony Darrell ”A. J.” Slaughter Jr. (s. 3. elokuuta 1987 Louisville, Kentucky) on yhdysvaltalais–puolalainen koripalloilija, joka edustaa Turkin koripalloliigan Banvit BK:ta ja Puolan koripallomaajoukkuetta. Pelipaikaltaan 191-senttinen ja 80-kiloinen Slaughter on heittävä takamies.
Ura.
Seurajoukkueura.
NBA-varaukseton Slaughter siirtyi yliopistovuosien jälkeen Eurooppaan ja italialaiseen Pallacanestro Biellaan, jota hän edusti kauden 2010–2011. Seuraavan kauden hän pelasi ranskalaisessa Belfius Mons-Hainautissa. Kaudet 2012–2013 ja 2013–2014 kuluivat myös Ranskassa, Cholet Basketissa ja Élan Chalonissa. Kaudella 2013–2014 hänet valittiin Ranskan liigan tähdistöön. 
Kauden 2014–2015 Slaughter pelasi Kreikan A1 Ethnikin Panathinaikos BC:ssä, jossa hän voitti Kreikan cupin. Heinäkuussa 2015 Slaughter siirtyi Turkin koripalloliigan Banvit BK:hon.
Maajoukkueura.
Slaughter sai vuonna 2015 Puolan kansalaisuuden. Hän edusti maata vuoden 2015 EM-kilpailuissa.
Jon Watts

Jon Watts (s. 28. kesäkuuta 1981) on yhdysvaltalainen elokuvaohjaaja ja -käsikirjoittaja.
Watts on kotoisin Fountainin pikkukaupungista Coloradossa. Hän opiskeli elokuva-alaa New Yorkin yliopistossa ja ohjasi valmistuttuaan muun muassa mainoksia ja musiikkivideoita. Vuonna 2011 hän ohjasi jaksoja televisiouutisia parodioivaan "Onion News Network" -sarjaan.
Watts pääsi ohjaamaan ensimmäisen kokopitkän elokuvansa "Clown" (2014) tehtyään ensin käsikirjoittajaystävänsä Christopher D. Fordin kanssa pilatrailerin kauhuelokuvasta, jossa pellepuku ja -naamio jäävät pysyvästi miehen päälle. He merkitsivät olemattoman elokuvan ohjaajaksi piloillaan Eli Rothin ja latasivat trailerin YouTubeen, jossa se saavutti odottamatonta huomiota. Se kantautui myös Rothin tietoon ja hän tarjosi Wattsille tilaisuuden ohjata pilatrailerin pohjalta oikean elokuvan.
Wattsin seuraava elokuva oli hänen kotiseudullaan Coloradossa kuvattu "Cop Car" (2015), jonka pääosaan hänen onnistui saada Kevin Bacon. Elokuva ensiesitettiin Sundancen elokuvajuhlilla ja laajempaan levitykseen se pääsi elokuussa 2015. "Cop Car" kiinnitti Marvel Studiosin päättäjien huomion, ja Watts valittiin ohjaamaan Marvelin ja Sonyn yhteistuotantona tekemää elokuvaa Hämähäkkimiehestä. ' sai ensi-iltansa 7. heinäkuuta 2017. Watts ohjasi myös elokuvan jatko-osan, "n", joka sai ensi-iltansa 2. heinäkuuta 2019. Hän tulee ohjaamaan myös kolmannen elokuvan, ', joka saa ensi-iltansa 17. joulukuuta 2021.
Maunu Eerikinpojan maanlaki

Maunu Eerikinpojan maanlaki syntyi Ruotsissa, kun kuningas Maunu Eerikinpoika määräsi kolmen laamannin tehtäväksi eri maakunnissa voimassa olleiden maakuntalakien yhtenäistämisen. Maanlaki perustui monessa kohdin Uplannin ja Itä-Götanmaan maakuntalakeihin. Kuningas esitti lain hyväksymistä Örebron herrainpäivillä 1347, mutta papiston vastustuksen vuoksi uusi laki jäi vaille kuninkaallista vahvistusta. Tästä huolimatta lakia käytettiin yleisesti koko valtakunnassa, vaikka tuomareilla oli edelleen lupa noudattaa paikallista oikeuskäytäntöä epäselvissä tilanteissa.
Maunu Eerikinpojan maanlaki koski vain maaseutua. Kaikkia Ruotsin kaupunkeja varten laadittu Maunu Eerikinpojan kaupunginlaki valmistui luultavasti 1349. Se oli voimassa vuoden 1734 lakiin saakka. 
Maunu Eerikinpojan maanlain korvasi vuonna 1442 kuningas Kristofferin maanlaki joka oli täydennetty ja paranneltu versio edeltäjästään. Uusi maanlaki syrjäytti vanhan maanlain lopullisesti vasta 1608 kun kuningas Kaarle IX painatti sen. Tämä maanlaki oli Ruotsin ja Suomen yleisenä lakikirjana vuoteen 1734 saakka, jolloin astui voimaan vuoden 1734 laki.
Suomessa käytössä ollutta vanhaa tapaoikeutta ei koskaan koottu maakuntalaiksi, mutta osassa Suomea oikeudenkäyttö pohjautui ruotsalaiseen Helsinglannin maakuntalakiin. Ruotsin laki otettiin Suomessa yleisesti käyttöön vasta Maunu Eerikinpojan maanlain myötä jota sovellettiin ensimmäisen kerran Suomessa tiettävästi 1370-luvulla. 
Maunu Eerikinpojan maanlaki on säilynyt noin 90 keskiaikaisena käsikirjoituksena, joista tunnetuin on Codex Aboensis ("Turun käsikirjoitus") -nimellä tunnettu käsikirjoitus 1430-luvulta.
Le Mené

Le Mené on kunta läntisessä Ranskassa Côtes-d'Armorin departementissa Bretagnen alueella.
Historia.
Kunta muodostettiin 1. tammikuuta 2016 kun seitsemän kuntaa Collinée, Langourla, Le Gouray, Plessala, Saint-Gilles-du-Mené, Saint-Gouéno ja Saint-Jacut-du-Mené yhdistyivät.
Nähtävyyksiä.
Le Gourayn nähtävyyksiä on keskiaikainen linna "Château de la Motte-Basse". Linna on kunnostettu 1600- ja 1700-luvuilla. Toinen nähtävyys on Croquelien kivimuodostelma, jonka on muinoin uskottu olevan keijujen asuinpaikka.
Miron Cristea

Miron Cristea (kirkollinen nimi "Elie"; 20. heinäkuuta 1868 Topliţa, Romania – 6. maaliskuuta 1939 Cannes, Ranska) oli Romanian ortodoksisen kirkon ensimmäinen patriarkka. Hän toimi myös Romanian pääministerinä vuosina 1938–1939.
Cristea kävi Bukarestin teologisen seminaarin. Hän toimi vuosina 1910–1919 Caransebeşin piispana. Hän kuului romanialaiseen valtuuskuntaan, joka ensimmäisen maailmansodan päätyttyä vuonna 1918 matkasi Budapestiin vaatimaan Unkarille kuuluneen Transilvanian liittämistä Romaniaan. Cristea valittiin vuonna 1919 yksimielisesti Valakian metropoliitaksi ja samalla Romanian ortodoksisen kirkon arkkipiispaksi. Kun Romanian kirkko vuonna 1925 korotettiin patriarkaatiksi, hänestä tuli sen ensimmäinen patriarkka. Hänet vihittiin patriarkaksi Bukarestissa lokakuussa 1925. Cristean tavoitteena oli vahvistaa Romanian kirkon ja valtion yhtenäisyyttä. Hän suoritti useita vierailuja ulkomaille ja tapasi muiden maiden arkkipiispoja, kuten Konstantinopolin patriarkan vuonna 1927 Palestiinassa ja Canterburyn arkkipiispan vuonna 1936 Englannissa.
Cristea kuului kolmijäseniseen valtionhoitajakuntaan, joka johti Romaniaa vuosina 1926–1930 ensin kuningas Ferdinand I:n sairauden aikana sekä Ferdinandin kuoleman ja Kaarle II:n valtaistuimelle astumisen välisenä kolmen vuoden kautena. Kaarle II nimitti Cristean pääministeriksi helmikuussa 1938 samassa yhteydessä kun otti itselleen tosiasiassa diktatorisen vallan. Pian tämän jälkeen kaikki puolueet lakkautettiin ja maahan säädettiin korporatistisen järjestelmän luonut uusi perustuslaki. Cristean terveyden heiketessä tosiasiallinen johtava asema hallituksessa siirtyi sisäministeri Armand Călinesculle, joka myös nimitettiin uudeksi pääministeriksi Cristean kuoltua maaliskuussa 1939.
Cristean hallitus sääti myös uuden kansalaislain, joka poisti 225 000 juutalaiselta Romanian kansalaisuuden. Kun Romanian kansallispankki lyötti vuonna 2010 Cristeaa esittäneen juhlarahan, Yhdysvaltain holokaustin muistomuseo vaati sitä peruutettavaksi Cristean antisemitismin perusteella.
Ford Transit Custom

Ford Transit Custom on Fordin vuodesta 2012 lähtien valmistama keskikokoinen etuvetoinen pakettiautomalli, joka korvasi etuvetoiset kuudennen sukupolven Transitit. Takavetoisten seuraajaksi esiteltiin vuonna 2013 suurikokoisempi takavetoinen Transit. Mallin pikkubussiversio tunnetaan nimellä Tourneo Custom. Lisäksi valittavana on myös Kombi-malli, jossa on tilat yhdeksälle henkilölle.
Transit Custom valittiin Vuoden pakettiautoksi 2013. Se oli lisäksi ensimmäinen pakettiauto, joka saavutti täydet viisi tähteä Euro NCAP -kolaritestissä.
Koripituuksia (L1, L2) ja -korkeuksia (H1, H2) on molempia tarjolla kaksi kappaletta.
Moottorina Transit Customissa oli aluksi 2,2-litrainen Duratorq TDCi -dieselmoottori, josta oli kolme tehoversiota (100/125/155 hv). Voimansiirtona on kuusivaihteinen manuaalivaihteisto. Vuonna 2016 sen korvasi 2,0-litrainen (105/130/170 hv) EcoBlue-moottori, jonka yhteyteen on valittavissa kuusiportainen automaattivaihteisto.
Suomessa pakettiauton varustetasot ovat ECOnetic, Trend, Limited ja Sport.ECOneticissa on varusteina kuljettajan turvatyyny, ESP, mäkilähtöavustin, 16 tuuman teräsvanteet osittain peittävin pölykapselein, sähköikkunat, ajotietokone, radio, lämmitettävät istuimet, ohjauspyörän korkeuden ja etäisyyden säätö, kauko-ohjattu keskuslukitus ja lämmitettävät sähköpeilit. Ainoa moottorivaihtoehto oli 100-hevosvoimainen.
Trendissä on lisäksi 15 tuuman teräsvanteet pölykapselein, manuaali-ilmastointi, korinväriset puskurit, lukuvalot, vakionopeudensäädin, projektoriajovalot, nahkaverhoiltu ohjauspyörä ja vaihteenvalitsimen nuppi, CD-soitin ja etusumuvalot. Trend-varustelun saa kaikkien moottorien yhteyteen.
Limitediin kuuluu matkustajan turvatyyny, sähkötoimisesti taittuvat sivupeilit ja tavaratilan täysverhoilu. 100-hevosvoimaista moottoria ei ole saatavana.
Parhaiten varustellussa Sportissa on 18 tuuman kevytmetallivanteet, korinmuotoilusarja, konepellin ja katon raidat sekä osittain nahkaverhoillut istuimet. Moottoriksi saa vain 155-hevosvoimaisen.
Tourneo on Suomessa lähtöhintaisena aina Trend-tasoinen. Pakettiauton Trend-varusteiden lisäksi vakiona on sivuturvatyynyt ja turvaverhot (yht. kuusi turvatyynyä) sekä tummennetut takaikkunat.
Titaniumissa on lisäksi 16 tuuman kevytmetallivanteet, korinväriset ovenkahvat, takaosan ilmastointi, pysäköintitutka takana, peruutuskamera, automaattiset kaukovalot, kaistavahti ja kuljettajan vireystilan valvontajärjestelmä.
Transit Customin ulkoista ilmettä muokattiin vuoden 2018 alussa vastaamaan uudempia Ford-malleja. Myös ohjaamoon tehtiin perusteellisia uudistuksia.
Armie Hammer

Armand Douglas ”Armie” Hammer (s. 28. elokuuta 1986 Los Angeles, Kalifornia) on yhdysvaltalainen näyttelijä, joka on esiintynyt useissa menestyneissä elokuvissa. Vuonna 2017 Hammer sai parhaan miessivuosan Golden Globe -ehdokkuuden elokuvasta "Call Me by Your Name" (2017).
Hän on öljyliikemies Armand Hammerin pojanpojanpoika.
Hammer avioitui televisiopersoona Elizabeth Chambersin kanssa 22. toukokuuta 2010. Heillä on vuonna 2014 syntynyt tytär ja 2017 syntynyt poika. Armie ja Elizabeth ilmoittivat avioerostaan heinäkuussa 2020.
Vuonna 2021 Hammerin kanssa suhteissa olleet naiset syyttivät häntä henkisestä ja fyysisestä pahoinpitelystä sekä seksuaalisesta väkivallasta joka ulottui aina raiskaukseen saakka. Hänen kerrottiin olevan kiinnostunut kannibalismista ja veren juonnista. Poliisi tutki raiskaustapauksen, mutta syytettä ei nostettu. Hammerin agentti hylkäsi hänet ja useat hänen elokuvahankkeensa keskeytyivät. Hammer siirtyi lomaosakkeiden myyjäksi Caymansaarille. "Kuoleman Niilillä" arveltiin jäävän hänen viimeiseksi elokuvakseen.
Antti Aalto (mäkihyppääjä)

Antti Aalto (s. 2. huhtikuuta 1995 Kitee) on suomalainen mäkihyppääjä, joka edustaa Kiteen Urheilijoita. Hänen valmentajinaan toimivat päävalmentajana Lauri Hakola ja taustalla Kari Pätäri. Aalto on edustanut Suomea olympialaisissa ja maailmanmestaruuskilpailuissa. Hän on jo neljännen polven mäkihyppääjä.
Ura.
Aalto aloitti mäkihypyn Kiteellä isänsä Timo Aallon valmennuksessa. Hän muutti 16-vuotiaana opiskelemaan Vuokatin urheilulukioon ja sai valmentajakseen Kari Pätärin.
Aalto kilpaili kaksissa nuorten MM-kilpailuissa (2013, 2015) ja sijoittui molemmilla kerroilla joukkuemäessä kahdeksanneksi. Henkilökohtaisessa kilpailussa hän sijoittui 34:nneksi vuonna 2013.
Lahden MM-kilpailuissa 2017 Aalto voitti suurmäen henkilökohtaisen kisan karsinnan 128,5 metrin hypyllä. Aalto sijoittui varsinaisessa kilpailuissa 31:nneksi ja normaalimäessa 38:nneksi. Joukkuekilpailussa hän oli Suomen joukkueen mukana kuudes. Lentomäen MM-kilpailuissa 2018 hän oli 32:s ja joukkuekilpailussa kahdeksas. Pyeongchangin olympialaisissa 2018 hän sijoittui suurmäessä 37:nneksi, normaalimäessä 50:nneksi ja joukkuemäessä kahdeksanneksi. Seefeldin MM-kilpailuissa 2019 hän oli suurmäessä 31:s, normaalimäessä 47:s, joukkuemäessä kymmenes ja sekajoukkuemäessä 11:s. Lentomäen MM-kilpailuissa Planicassa 2020 hän sijoittui henkilökohtaisessa kilpailussa 16:nneksi ja joukkuekilpailussa kahdeksanneksi. Oberstdorfin MM-kilpailuissa 2021 hän oli normaalimäessä 27:s, suurmäessä 31:s ja joukkuekilpailussa yhdeksäs. Pekingin olympialaisissa 2022 hän sijoittui normaalimäessä 12:nneksi ja suurmäessä 17:nneksi. Vikersundin lehtomäen MM-kilpailuissa 2022 hän oli 28:s ja joukkuekilpailussa seitsemäs. Planican MM-kilpailuissa 2023 hän sijoittui normaalimäessä 24:nneksi, suurmäessä 31:nneksi, sekajoukkuemäessä kuudenneksi ja joukkuemäessä yhdeksänneksi. Kulmin lentomäen MM-kilpailuissa hän oli 41:s ja joukkuemäessä seitsemäs. Trondheimin MM-kilpailuissa 2025 Aalto sijoittui normaalimäen kilpailussa kahdenneksitoista ja suurmäen kilpailussa kolmanneksitoista, sekä joukkuemäessä ja sekajoukkuemäessä seitsemänneksi.
Aalto kilpaili maailmancupissa ensimmäisen kerran Sapporossa tammikuussa 2016. Ensimmäiset maailmancupin pisteensä hän saavutti oltuaan 28:s Wisłassa marraskuussa 2017. Kymmenen parhaan joukkoon hän sijoittui ensimmäisen kerran oltuaan seitsemäs Wisłassa marraskuussa 2018. Parhaimmillaan hän on sijoittunut kuudenneksi Nižni Tagilissa joulukuussa 2018 ja Kulmissa helmikuussa 2020. Keski-Euroopan mäkiviikon kokonaiskilpailussa hän on parhaimmillaan ollut viidestoista kaudella 2020–2021.
Aalto on sijoittunut Continental Cupissa parhaimmillaan neljänneksi joulukuussa 2016 Rukalla ja syyskuussa 2019 Klingenthalissa. Kesä-GP:ssä hän on yltänyt kymmenneksi Hakubassa elokuussa 2017.
Suku.
Antti Aallon isoisän isä Heikki Aalto aloitti mäkihyppytoiminnan Kiteellä muutettuaan sinne Hauholta Koivikon kartanon pehtoriksi vuonna 1926. Isoisä Pertti ja isä Timo olivat piirikunnallisen tason mäkihyppääjiä ja seura-aktiiveja. Kiteen hyppyrimäistä kaksi on Timo Aallon piirtämiä.
Tuotannon talo

Tuotannon talo on Tampereella Hämeenkatu 26:ssa sijaitseva viisikerroksinen liike- ja toimistotalo, jonka suunnitteli arkkitehti Birger Federley vuonna 1914. Talo edusti alun perin tyyliltään myöhäisjugendia, mutta se vaurioitui talvisodan aikana 1940 pommituksessa ja sitä seuranneessa tulipalossa. Arkkitehti Bertel Strömmerin sodan jälkeen 1941 suunnittelemien muutosten jälkeen talo edustaa nykyisin tyyliltään lähinnä funktionalismia. Talo on saanut nimensä sen omistavan SOK:laisen Osuusliike Tuotannon (nykyinen Pirkanmaan Osuuskauppa) mukaan.
Tuotannon talon rakennutti alun perin "Tampereen Telefooni-Osakeyhtiö" asuin- ja liiketaloksi, jossa oli tilat myös puhelinlaitokselle. Syksyllä 1920 Tampereen Telefooni-Osakeyhtiön kaikki omaisuus siirtyi aiemmin keväällä perustetulle Tampereen Puhelinosuuskunnalle. Tampereen Puhelinosuuskunta toimi sitten talossa aina vuoteen 1933 saakka, jolloin sille valmistui arkkitehti Bertel Strömmerin suunnittelema uusi toimitalo Aleksis Kiven kadun ja Hallituskadun kulmaan. Talon katto ja ullakkokerros tuhoutuivat suurelta osin 28. toukokuuta 1920 tapahtuneessa tulipalossa, jossa kuoli myös yksi talon hissiin jäänyt henkilö. Tulipalo sulatti talossa sijainneesta puhelinkeskuksesta Pyynikille johtaneen kaapelin, jolloin noin 200 puhelinta meni epäkuntoon. 
Insinööri Arvi Hauvonen perusti Suomen ensimmäisen yleisölle tarkoitetun radioaseman Tuotannon taloon vuonna 1923. Hauvosen 3NB-asema aloitti lähetykset 1. marraskuuta 1923. Vuonna 1954 paljastettiin talon seinällä oleva Suomen ensimmäisen yleisradioaseman muistolaatta.
Tuotannon talossa toimi 1920-luvulla suosittu varietee-ravintola "Villensauna". Vuonna 1919 avatun ravintolan omisti Ville Veneskoski. Kahdessa kerroksessa olleen ravintolan alakerrassa oli pieni ruokasali sekä kabinetti ja yläkerrassa isompi ravintolasali jossa iltaisin esiintyi orkesteri ja pidettiin kabaree- ja varietee-esityksiä. Ravintolan orkesteria johti italialainen viulisti ja kapellimestari Gennaro Romano. 
Vuonna 1938 talossa suoritettiin Hämeenkadun puoleisen kahdessa kerroksessa sijainneen myymälä- ja ravintolaosan uudistaminen. Uudistuksen jälkeeen ravintolassa oli 600 paikkaa ja sen kokonaispinta-ala oli 1 500 neliömetriä. Myös alimpien kahden kerroksen Hämeenkadun puoleinen julkisivu uudistettiin. Uudistustyön suunnittelivat arkkitehdit Bertel Strömmer ja Mikael Nordenswan. Osuusliike Tuotannon uudistettu ravintola avattiin 28. joulukuuta 1938.
Rakennus on suojeltu asemakaavalla vuonna 1984.
Lascăr Catargiu

Lascăr Catargiu (13. marraskuuta 1823 Iași, Moldavia – 11. huhtikuuta 1899 Bukarest) oli romanialainen valtiomies, joka toimi Romanian pääministerinä neljä kertaa vuosina 1866, 1871–1876, 1889, 1891–1895.
Catargiusta tuli vuonna 1858 jäsen niin sanottuun ad hoc -divaaniin, joka oli perustettu päättämään Moldavian ja Valakian ruhtinaskuntien tulevasta hallinnosta. Vuonna 1859 konservatiivit kannattivat häntä Moldavian ruhtinaaksi, mutta häntä ei valittu tähän tehtävään. Moldavian ja Valakian yhdistyttyä Romanian ruhtinaskunnaksi Catargiu osallistui ensimmäisen ruhtinaan Alexandru Ioan Cuzan syrjäyttämiseen ja Hohenzollern-Sigmaringen-sukuisen Kaarle I:n valitsemiseen tämän tilalle. Catargiu kuului helmikuusta toukokuuhun 1866 Romaniaa hallinneeseen kolmijäseniseen valtionhoitajakuntaan. Kaarle I:n noustua valtaistuimelle toukokuussa 1866 Catargiu nimitettiin pääministeriksi, mutta hän joutui väistymään jo saman vuoden heinäkuussa.
Kuningasta vastaan suuntautuneiden levottomuuksien riehuessa Romaniassa Catargiu nimitettiin toisen kerran pääministeriksi vuonna 1871 ja tällä kertaa hän pysyi vallassa viisi vuotta. Vuosina 1876–1888 hän oli oppositiossa ja arvosteli hyvin jyrkästi tuolloin vallassa olleita liberaaleja. Liberaalien hallinto yritti myös asettaa hänet ja hänen entisen hallituksensa syytteeseen. Catargiu oli vuodesta 1880 konservatiivien johtaja ja hän edesauttoi liberaalin Ion Brătianun syrjäyttämistä pääministerin paikalta vuonna 1888. Catargiu oli sen jälkeen itse vielä kahdesti pääministerinä, huhtikuusta marraskuuhun 1889 ja joulukuusta 1891 lokakuuhun 1895. Hänen viimeinen hallituksensa toteutti joitain maltillisia taloudellisia ja maanomistusta koskeneita uudistuksia. Hän johti konservatiivipuoluetta kuolemaansa asti.
Stuart Ashen

Stuart Clive Ashen (s. 16. joulukuuta 1976 Norwich, Iso-Britannia), joka tunnetaan myös käyttäjänimellä Ashens, on brittiläinen näyttelijä, koomikko, animaattori sekä tubettaja.
Varhainen elämä.
Ashen on kotoisin Heartsease Estatesta, Norwichista ja kävi Open Academya (silloinen Heartsease High School). Hän työskenteli aiemmin PC Worldissa ja Norwich Unionissa.
Ura.
Ashen esiintyi ensimmäistä kertaa televisiossa "Charlie Brooker's Screenwipessa" vuonna 2008. Vuonna 2010 hän teki loi oman sarjan "Ashen's Tech Dump" BBC Online Comedy -sivustolle. Ashen julkaisi vuonna 2012 kirjan "Fifty-Thousand Shades of Grey", joka parodioi eroottista "Fifty Shades of Grey" -romaania. Nimensä mukaisesti kirja sisältää fraasin ”Shades of Grey” toistettuna 50 000 kertaa.
Ashen käsikirjoitti ja näytteli elokuvassa "Ashens and the Quest for the GameChild", joka julkaistiin elokuussa 2013 YouTubessa. Elokuvan 180 000 dollarin budjetista 41 % tuli joukkorahoitussivusto Indiegogon välityksellä. Elokuva julkaistiin myös DVD:lle ja Blu-raylle 14. heinäkuuta 2014.
Tammikuuhun 2016 mennessä Ashen on julkaissut YouTubessa yli 500 videota saavuttaen yli miljoona tilaajaa sekä 240 miljoonaa näyttökertaa.
Mikael Waldenius

Mikael Waldenius, sukunimi aik. "Liuhander" (12. helmikuuta 1727 Lempäälä – 20. huhtikuuta 1792 Lapväärtti) oli suomalainen teologian ylioppilas joka laati pitäjänkuvauksen ja kasviluettelon Lempäälästä 1750-luvulla.
Waldeniuksen vanhemmat olivat Lempäälän Hauralan kylän Kyrsälän talollinen Jakob Michelsson Liuhander (k. 1778) ja Sofia Alcenius. Hän kävi Porin triviaalikoulua ja pääsi ylioppilaaksi 1748 Turussa. Hän opiskeli sitten teologiaa Turun akatemiassa.
Waldenius laati 1754–1755 pitäjänkuvauksen Lempäälästä. Pitäjänkuvauksen liittyi myös Waldeniuksen tekemä keskeneräiseksi jäänyt tutkimus Lempäälän kasvistosta. Waldeniuksen käsikirjoituksesta on säilynyt kolme jäljennöstä joista ainoa täydellinen versio on Helsingin yliopiston kirjaston käsikirjoituskokoelmassa. Kuvaus julkaistiin ensimmäisen kerran 1889 Borgå Tidning-lehdessä. Pitäjänkuvauksessa Waldenius mainitsi muun muassa Päivääniemen muinaiskalmiston joka tunnettiin siis jo 1700-luvulla sekä hän kuvasi myös Lempäälän seurakunnan syntyhistoriaa. Kasviluettelossa Waldenius luetteli Carl Linnen Flora Suecicaa esikuvana käyttäen pitäjässä esiintyvät kasvit kansanomaisine nimineen ja hän kuvasi myös kasvien käyttötapoja.
Waldenius toimi pedagogina Kristiinankaupungissa ja kotiopettajana Lapväärtin pappilassa. Hän oli naimisissa vuodesta 1779 Karin Withanderin kanssa.
James Stockdale

James Bond Stockdale (23. joulukuuta 1923 – 5. heinäkuuta 2005) oli Yhdysvaltain laivaston upseeri ja vara-amiraali. Hän oli yksi Yhdysvaltain laivaston eniten arvomerkkejä saaneista upseereista.
Osallistuttuaan Tonkininlahden välikohtaukseen vuonna 1964, Stockdale joutui vuonna 1965 Pohjois-Vietnamin vangiksi hänen Douglas A-4 Skyhawk -koneensa tuhouduttua. Hänet vapautettiin lopulta helmikuussa 1973. Vakavia vammoja kärsinyt Stockdale toimi 1970-luvulla Naval War Collegen johtajana ja oli myöhemmin Ross Perotin varapresidenttiehdokkaana vuoden 1992 presidentinvaaleissa.
Saakoski

Saakoski on kylä Korpilahden eteläosassa (nykyisessä Jyväskylässä) Valtatie 9:n molemmin puolin. Kylän läpi virtaa Saajoki Saarijärvestä Päijänteeseen. Asukkaita Saakoskella on noin 300.
Jyväskylän osa-aluejaossa kylän alue kuuluu Korpilahden suuralueeseen ja "Etelä-Korpilahden" tilastoalueeseen, jossa on vain Saakoski-niminen pienalue. Pienalueeseen kuuluvat varsinaisen Saakosken lisäksi myös Painaa, Särkijoki, Puolakka, Ahvenus ja Saalahti.
Ion Ghica

Ion Ghica (1816 Bukarest – 4. toukokuuta 1897 Ghergani) oli romanialainen valtiomies, joka toimi Romanian pääministerinä kolmesti vuosina 1866, 1866–1867 ja 1870–1871.
Ion Ghica kuului Ghican merkittävään ruhtinassukuun ja hänen esi-isiään oli ollut aiemmilla vuosisadoilla Valakian ruhtinaina. Ghica opiskeli Ranskassa. Palattuaan kotimaahansa hän toimi 1840-luvulla Iașissa matematiikan ja taloustieteen opettajana sekä "Progresul"-nimisen liberaalin sanomalehden toimittajana. Hän osallistui näkyvästi vuoden 1848 vallankumousyritykseen Valakiassa ja vallankumouksellisten perustama väliaikainen hallitus lähetti hänet lähettilääkseen Konstantinopoliin, jonne hän jäi maanpakoon kumousyrityksen kukistamisen jälkeen. Ghica sai Turkin hallituksen luottamuksen, minkä ansiosta hänet nimitettiin 1854 Samoksen saaren ruhtinaaksi. Hän johti saaren hallintoa vuoteen 1859, jolloin palasi Valakiaan.
Ghica osallistui vuonna 1866 Romanian ensimmäisen ruhtinaan Alexandru Ioan Cuzan syrjäyttämiseen ja tuli samalla myös itse pääministeriksi interregnum-vaiheen ajaksi. Hän oli mukana järjestämässä Hohenzollern-Sigmaringen-sukuista Kaarle I:tä uudeksi ruhtinaaksi ja sai tämän valinnalle Turkin sulttaanin hyväksynnän. Lascăr Catargiun lyhytikäisen hallituksen erottua Kaarle I nimitti Ghican takaisin pääministeriksi vielä samana vuonna, mutta hän joutui väistymään maaliskuussa 1867. Kolmannen kerran hän oli pääministerinä joulukuusta 1870 maaliskuuhun 1871, mutta joutui eroamaan tuettuaan kuningasta vastaan suuntautunutta liikehdintää. Poliittisen uransa jälkeen Ghica toimi Romanian lähettiläänä Lontoossa 1880–1887. Hän julkaisi useita teoksia taloudellisista kysymyksistä ja historiasta. Ghican tunnetuin teos on hänen julkaisemansa kirjekokoelma "Scrisori către V. Alecsandri" (”kirjeitä V. Alecsandrille”). Ghica oli myös useasti Romanian akatemian puheenjohtajana.
Vuosina 1868–1870 Romanian pääministerinä toiminut Dimitrie Ghica oli Ion Ghican serkku.
Tanskalainen tyttö (elokuva)

Tanskalainen tyttö () on vuonna 2015 ensi-iltansa saanut elämäkerrallinen draamaelokuva, jonka on ohjannut Tom Hooper. Elokuva perustuu David Ebershoffin romaaniin "Tanskalainen tyttö" vuodelta 2000. Elokuva pohjautuu tositapahtumiin, mutta on fiktiivinen tarina taiteilija Gerda Wegenerin ja hänen miehensä Einar Wegenerin elämästä.
"Tanskalainen tyttö" sai ensi-iltansa Venetsian elokuvajuhlilla 5. syyskuuta 2015. Yhdysvalloissa se sai ensi-iltansa 27. marraskuuta 2015. Alicia Vikander palkittiin Gerda Wegenerin roolistaan parhaan naissivuosan Oscarilla ja SAG-palkinnolla. Elokuvan Suomen TV-ensi-ilta oli TV5-kanavalla su 11.11.2018.
Juoni.
1920-luvun Kööpenhaminassa kuvittaja ja taiteilija Gerda Wegener (Alicia Vikander) pyytää taidemaalarimiestään Einar Wegeneriä (Eddie Redmayne) toimimaan hänen naismallinsa sijaisena. Einar viihtyy naisten vaatteissa ja naisen roolissa. Gerdan maalaamien muotokuvien suosio saa hänet maalaamaan lisää tauluja ja Einar pitää naismallina olemisesta. Pikkuhiljaa Einar tunnustaa itselleen ja vaimolleen haluavansa elää naisena nimellä Lili Elbe. Lopulta Lili Elbestä tulee ensimmäinen leikkauksella miehestä naiseksi sukupuolensa korjannut ihminen. Gerda tukee häntä, vaikka heidän avioliittonsa kärsii, kun Lili käy läpi suuren muutoksen. Lilin lapsuudenystävä Hans Axgil (Matthias Schoenaerts) ilmaantuu parin elämään, ja hänen ja avioparin välille syntyy mutkikas kolmiodraama.
Arbogast &amp; Bastian

Arbogast &amp; Bastian (myös A&amp;B Meats) oli vuonna 1887 perustettu teurastus- ja lihanpakkauslaitos Allentownissa, Pennsylvaniassa Yhdysvalloissa. Yritys oli aikoinaan Yhdysvaltain johtava sikateurastamo, joka pystyi käsittelemään suurimman osan Pensylvanian vuosittaisesta 850 000 teurassikamäärästä. Menestyksekkäimpänä kautenaan Arbogast &amp; Bastian teurasti noin 4 000 sikaa päivässä.
Yritys meni konkurssiin vuonna 1985.
Reyare Thomas

Reyare Thomas (s. 23. marraskuuta 1987) on trinidadtobagolainen pikajuoksija
Thomas juoksi Pekingin MM-kilpailuissa 2015 kolmannen osuuden pronssia saaneessa Trinidad-Tobagon 4 × 100 metrin viestijoukkueessa. Samojen kisojen 200 metrin juoksussa hän karsiutui välierissä. Viestijuoksun MM-kilpailuissa hän sai pronssia 4 × 100 metrin viestissä 2014. Pan-Amerikan kisoissa 2015 hän oli 200 metrillä seitsemäs.
Matalan tulotason maat

Matalan tulotason maat tai alhaisen tulotason maat (yksikössä , LIC; myös ) on Maailmanpankin määrittelemä köyhien maiden luokka. Määrittely perustuu Maailmanpankin Atlas-menetelmällä laskettuun bruttokansantuloon (BKTL, engl. GNI). Maaluokan BKTL-rajat ja luokitusehdon täyttävien maiden luettelo tarkistetaan vuosittain heinäkuussa. Maailmanpankin maaluokittelua käytetään pohjana esimerkiksi kehitysapua ja lainoja myönnettäessä sekä eräänä perusteena kansainvälisen kaupan tullietuuskohtelussa.
Määrittelyssä rajaehtona käytetty LIC-maiden bruttokansantulon yläraja henkeä kohden on vaihdellut hieman vuodesta toiseen. Vuoden 2018 tilastojen perusteella määritetty yläraja henkeä kohden oli 1 025 Yhdysvaltain dollaria vuodessa. Vuoden 2016 tilastoista saatu raja oli 1 005 USD vuodessa ja vuoden 2014 tiedoista laskettu raja oli 1 045 USD ja 2015 raja oli 1 025. Raja laski välillä, sillä maailmanlaajuinen bruttokansantulo oli hieman alempi vuosina 2014–2016. Vuoden 2018 aineistosta lasketun raja-arvon alapuolella oli Maailmanpankin tilastojen mukaan 31 kansantaloutta. Vuoden 2024 maalistassa käytetään BKTL-kriteerinä 1 135 USD:n rajaa, joka on laskettu valtion vuoden 2022 talousaineistosta. Edellisvuosina dollariraja on kohonnut hieman vuoden 2020 raja-arvosta 1 025 ja tasolle 1 085 vuonna 2023.
Vuonna 2018 matalan tulotason maissa oli yhteensä 705,4 miljoonaa ihmistä (vuonna 2016 yht. 659,3 milj., ja vuonna 2014 yht. 613,2 milj.). Yhteenlaskettu bruttokansantuote (BKT, vallitsevin hinnoin) oli 588,2 miljardia dollaria (2016: 508,7 mrd. USD ja 2014: 528,4 mrd. USD) ja keskimääräinen bruttokansantulo henkeä kohden oli 840,6 dollaria vuodessa (2016: 783,2 USD/vuosi/hlö; 2014: 798,8 USD/vuosi/hlö). 
Saman BKTL-arvon (Atlas) perusteella määritellään myös matalan tulotason maita enemmän ansaitsevia kansantalouksia. Näitä ovat keskitulotason maat (MIC, vuonna 2018 rajana 1 026–12 375 USD per capita) ja korkean tulotason maat (vähintään 12 376 USD per capita). Merkitykseltään suuri keskituloisten maiden ryhmä jaetaan usein alemman ja ylemmän keskitulotason maihin (LMIC: 1 026–3 995 USD ja UMIC 3 996–12 375 USD per capita). 
Luettelo matalan tulotason maista.
Maalista pohjautuu Maailmanpankin tilastoluihin vuodelta 2022 (vertailuna 2014, 2015 ja 2016) ja kuvaa Maailmanpankin budjettivuotta 2024. Edellisvuosien aikana useat maat olivat vaurastuneet alemman keskitulotason maiksi, mutta maalistalle oli tullut myös uusia maita (Jemen, Syyria) ja Sambia (joidenkin luokittelujen mukaan ohimenevästi). Budjettivuoden 2024 maalistalla oli tulkinnasta (Sambia) riippuen 26-27 maata.
Vielä vuonna 2016 LIC-maalistalle kuului 31 maata. Vuoden 2015 tietojen mukaan lasketun raja-arvon yläpuolelle (alemman keskitulotason maihin) nousi Kambodža ja vastaavasti listalle palasi edellisvuonna niukasti keskitulotason maaksi luokiteltu Senegal.
Pappilanjoki (Hämeenkyrö)

Pappilanjoki on noin 8 kilometrin mittainen joki Hämeenkyrössä. Se laskee Kyrösjärvestä Kirkkojärveen, joka osa laajaa Kirkkojärvi-Mahnalanselkää. Joen yläjuoksulla sijaitsee padottu Kyröskoski, jossa on suuri putouskorkeus. Jokea on säännöstelty nykyisellä tavalla vuodesta 1998 alkaen.
Joen vedenlaatu oli huono vuonna 2003, mutta sittemmin se on parantunut. Ongelmat johtuivat voimakkaasta säännöstelystä ja jätevesistä. Nykyisen vesiluvan mukaan jokeen tulee laskea vettä vähintään 2 kuutiometriä sekunnissa.
Historiaa.
Pappilanjoen aikaisempi nimitys on ollut myös Kyrösjoki.
Köyhänoja

Köyhänoja on puro, joka laskee Jyväskylän Köhniönjärvestä Jyväsjärven Korkeakoskenlahden pohjukkaan. Se kulkee Kypärämäen, Keltinmäen, Kukkumäen, Keljon, Mattilanpellon ja Ristonmaan kaupunginosien alueella.
Luonto ja ympäristö.
Köyhänojan yläjuoksu on kaupungin omistamaa luonnonsuojelualuetta. Yläjuoksua ympäröivä metsä on kuusivaltaista lehtomaista kangasta sekä lehtokorpea, jossa kasvaa etenkin kotkansiipiä. Alueella on havaittu myös liito-oravia. 
Yläjuoksulla Köhniöllä Köyhänojan luonnontilaa on muuttanut vain rautatien ja tien, nykyisen Mäyränpolku-nimisen jalankulun ja pyöräilyn väylän rakentaminen sen yli. Alempana Köyhänojassa on Korkeakoski, joka estää alajuoksulla esiintyvien taimenten ja harjusten kulkemisen Köhniönjärveen.
Valuma-alue.
Köyhänoja on Kymijoen vesistön Suur-Päijänteen alueeseen (14.2) kuuluvan Ristiselän alueen (14.23) Köhniönjärven valuma-alueen (14.232) lasku-uoma. Alimmat valuma-alueen vesistöt ovat Myllyjärvi sekä sen pohjoispuolella sijaitseva Myllylampi, joilla ei kuitenkaan ole avoimia laskuojia. Hieman ylempänä Köyhänojaan yhtyy Ylä-Myllyjärven asuinalueen lähellä olevan Mustalammen laskuoja. Seuraavana on Köyhänojan lähde, Köhniönjärvi, jonka kautta muiden valuma-alueen vesistöjen vedet päätyvät Köyhänojaan. Tällä alueella on useampi pienempi lampi: järven pohjoispuolella Killervä, Rimminlampi ja Riihilampi sekä eteläpuolella toinen Mustalampi sekä Kotalampi, Rajalampi, Soidenlampi ja Huutlampi. Mustankorkean jätteenkäsittelylaitos sijaitsee valuma-alueella, Soidenlammen ja Mustalammen välissä.
Valuma-alueen pinta-ala on noin 18 neliökilometriä, josta 56,6 % on sulkeutunutta metsää ja 8,4 % harvaa metsää. Vesistöjen osuus on 2,8 %. Valuma-alueella sijaitsee Keljon Tarhamäen ja Valkolan asuinalueet, suurin osa Kukkumäestä, Myllyjärvestä ja Kypärämäestä sekä koko Keltinmäki.
Black .44

Black .44 on suomalainen vuonna 2011 perustettu stoner metallia soittava yhtye.
Black .44:n ensimmäinen albumi No Blanks julkaistiin 28. elokuuta 2015 Inverse recordsin toimesta, ja se nousi julkaisuviikolla Suomen virallisen albumilistan sijalle 19. 
"No Blanks" sijoittui julkaisuviikolla myös Rumban albumilistalla sijalle neljä ja on saanut hyvän vastaanoton eri metallimusiikin medioissa. 
Ensimmäinen single "No Blanks" -albumilta julkaistiin 24. heinäkuuta 2015, singlekappale on nimeltään "The Outlaw".
John A. Osbornen lentoasema

John A. Osbornen lentoasema (, vuoteen 2008 asti Gerald’sin lentoasema) on Montserratin saaren ainoa lentoasema. Se sijaitsee lähellä Gerald’sin kylää saaren pohjoisosassa.
Lentoasema avattiin 11. huhtikuuta 2005. Sitä ennen saarelle pääsi lentokoneella viimeksi vuonna 1997, jolloin saaren aiempi W. H. Bramblen lentoasema tuhoutui Soufrière Hills -tulivuoren purkautuessa.
Lentoasema nimettiin vuonna 2008 uudelleen saaren pitkäaikaisen pääministerin, John Osbournen mukaan.
FlyMontserratin pääkonttori on John A. Osbornen lentoasemalla.
Saint Helenan lentoasema

Saint Helenan lentoasema (; ) on Britannialle kuuluvalla Saint Helenan saarella Etelä-Atlantilla sijaitseva lentoasema. Lentoaseman rakennustyöt alkoivat vuonna 2012, ja lentoasema oli määrä avata liikenteelle toukokuussa 2016.
Lentoaseman kiitotie on vain 1 950 metriä pitkä, joten saarelle ei voi lentää suoraan Euroopasta.
Rakennusprojekti.
Saarella ei aiemmin ole ollut lentoasemaa lainkaan, vaan sinne on voinut matkustaa vain laivalla. Lentoaseman rakentamisen aloittaminen siirtyi useita kertoja, mutta rakentaminen aloitettiin vuonna 2012. Säännöllinen laivayhteys saarelle aiotaan lopettaa, kun/jos lentoasema avataan liikenteelle. Lentoaseman rakennuskustannukset olivat 200 miljoonaa Englannin puntaa. Sen rakensi eteläafrikkalainen Basil Read -yhtiö ja rahoitti Yhdistyneen kuningaskunnan hallitus. Rakentamisen vaikeutta kuvaa se, että kiitotien kohdalla oleva sata metriä syvä rotko piti täyttää maa-aineksella.
Lentokentän tuuliolosuhteet ovat ilmenneet odotettua haastavammiksi, minkä takia kentälle on vaikeaa laskeutua. Säännöllisen lentoliikenteen alkaminen saarelle onkin siirtynyt.
Natriumtriasetoksiboorihydridi

Natriumtriasetoksiboorihydridi eli STAB (NaC6H10BO6) on natrium- ja triasetoksiboorihydridi-ionien muodostama epäorgaaninen ioniyhdiste. Yhdistettä käytetään orgaanisen kemian synteeseissä mietona ja selektiivisenä pelkistimenä.
Ominaisuudet.
Huoneenlämpötilassa natriumtriasetoksiboorihydridi on valkoista kiteistä ainetta. Yhdiste reagoi voimakkaasti veden ja muiden proottisten liuottimien kanssa vapauttaen vetyä. Aine liukenee dikloorimetaaniin, dioksaaniin, tetrahydrofuraaniin, bentseeniin ja tolueeniin. Natriumtriasetoksiboorihydridi on natriumboorihydridiin verrattuna heikompi pelkistin. Tämä johtuu elektroneja puoleensavetävistä asetoksiryhmistä. Yhdiste kykenee pelkistämään aldehydit alkoholeiksi, imiinit amiineiksi ja eräitä muita funktionaalisia ryhmiä, mutta ei ketoneja alkoholeiksi.
Valmistus ja käyttö.
Natriumtriasetoksiboorihydridiä valistetaan natriumboorihydridin ja etikkahapon välisellä reaktiolla. Etikkahappoa käytetään kolme kertaa natriumboorihydridiä vastaava ainemäärä. Reaktio voidaan suorittaa myös niin kutsutusti "in situ" reaktio-olosuhteissa.
Natriumtriasetoksiboorihydridiä käytetään orgaanisissa synteeseissä mietona ja selektiivisenä pelkistimenä. Se kykenee muun muassa pelkistämään aldehydit, mutta mikäli samassa molekyylissä on myös ketoniryhmä, ei ketoniryhmä pelkisty. Yleisesti yhdistettä käytetään pelkistävissä aminoinneissa pelkistämään välituotteena muodostuva imiinia amiiniksi. Muita käyttökohteita ovat hydroboraatio ja eräiden heterosyklisten yhdisteiden pelkistäminen. Yhdistettä käytettäessä reaktiolämpötila ei saisi nousta yli 50 °C, koska tällöin yhdiste alkaa hajota merkittävissä määrin.
RN Sirena (1859)

RN Sirena () oli Italian kuninkaalliseen laivaston yhteysalus ().
Valmistus.
Alus tilattiin Castellammare di Stabiasta Regio Cantiere di Castellammare di Stabialta. Alus laskettiin vesille 1859 ja se liitettiin laivastoon 1861.
Palvelus.
Alus luokiteltiin 1863 2. luokan avisoksi ja edelleen 1877 3. luokan apualukseksi. Vuodesta 1873 alkaen aluksen aseistuksena oli kaksi 80 millimetrin tykkiä ja sille lisättiin 1875 kaksi 75 millimetrin tykkiä sekä konekivääri. Alus poistettiin palveluksesta 1884, jonka jälkeen siitä tehtiin kelluva ammusvarasto ja edelleen proomu "GM8".
RN Garigliano (1854)

RN Garigliano () oli Italian kuninkaalliseen laivastoon yhteysalua ().
Valmistus.
Bourbonien laivasto tilasi aluksen Castellammare di Stabiasta Regio Cantiere di Castellammare di Stabialta nimellä "Principessa Clotilde". Sen köli laskettiin 1850 ja alus laskettiin vesille 1854. Alus liitettiin laivastoon 1861. Koululaivana palvelut alus nimettiin myöhemmin "Maria Teresaksi".
Palvelus.
Alus luokiteltiin 1863 2. luokan avisoksi ja edelleen 1877 3. luokan alukseksi. Vuodesta 1875 alkaen aluksen aseistuksena oli kaksi 75 millimetrin tykkiä ja kaksi konekivääriä. Alus poistettiin palveluksesta 1883.
Hughan Gray

Hughan Edwards Gray (s. 25. maaliskuuta 1987) on jamaikalainen jalkapalloilija, joka edustaa Veikkausliigassa pelaavaa Vaasan Palloseuraa. Pelipaikaltaan Gray on oikea laitapuolustaja. Hän kuuluu myös Jamaikan jalkapallomaajoukkueeseen.
Ura.
Seurajoukkueura.
Gray aloitti uransa kotimaansa pääsarjan Sporting Central Academyssä, jossa hän pelasi vuodet 2008-2012. Vuonna 2012 hän siirtyi saman sarjan Waterhouse FC:hen, edustaen seuraa vuodet 2012-2015 ja tehden pelaamissaan otteluissa 15 maalia. Waterhousen kanssa Gray pelasi myös CONCACAF Champions Leagueta.
Elokuussa 2015 Gray siirtyi Suomen Veikkausliigassa pelaavaan Vaasan Palloseuraan.
Maajoukkueura.
Gray debytoi Jamaikan jalkapallomaajoukkueessa maaliskuussa 2014 ystävyysottelussa Barbadosia vastaan. Hän kuului joukkueeseen kesän 2015 Copa Américassa pääsemättä kertaakaan kentälle.
Andre Clennon

Andre Clennon (s. 15. elokuuta 1989 Portmore) on jamaikalainen jalkapalloilija, joka edustaa Veikkausliigassa pelaavaa Vaasan Palloseuraa lainalla kotimaansa pääsarjan Arnett Gardens FC:stä. Pelipaikaltaan Clennon on hyökkääjä. Hän kuuluu myös Jamaikan jalkapallomaajoukkueeseen.
Ura.
Seurajoukkueura.
Clennon aloitti uransa Waterhouse FC:ssä, jota hän edusti vuodet 2009-2012. Vuonna 2012 hän siirtyi Vietnamin toiseksi korkeimman sarjatason Lam Dong FC:hen, jossa hän viihtyi vain muutaman kuukauden, ennen kuin palasi takaisin Waterhouseen. Clennonin toinen visiitti seurassa kesti vuodet 2012-2013 ja tuotti viisi maalia 27 ottelussa sekä Jamaikan cupin voiton. Vuonna 2013 Clennon siirtyi toiseen jamaikalaisseuraan, Arnett Gardens FC:hen. Hän voitti seuran paidassa kaudella 2014-2015 Jamaikan mestaruuden.
Syyskuussa 2015 Clennon siirtyi Suomen Veikkausliigan Vaasan Palloseuraan loppukauden kattavalla lainasopimuksella. 
Maajoukkueura.
Clennon debytoi Jamaikan jalkapallomaajoukkueessa maaliskuussa 2011 ystävyysottelussa El Salvadoria vastaan. Hän kuului joukkueeseen Gold Cupissa 2015, jossa hän pelasi yhdessä ottelussa Jamaikan saavuttaessa hopeaa.
Saavutukset.
Seuratasolla.
Waterhouse FC
Arnett Gardens FC
Maajoukkuetasolla.
Jamaika
Sebastian Klinga

Sebastian Klinga (s. 26. huhtikuuta 1992 Lahti) on suomalainen uransa lopettanut mäkihyppääjä, joka edusti Lahden Hiihtoseuraa. Hänen henkilökohtaisena valmentajanaan toimi Kimmo Kykkänen. 
Klinga debytoi mäkihypyn maailmancupissa marraskuussa 2013 Kuusamossa sijoittuen sijalle 47. Tuo on myös hänen uransa paras maailmancupsijoitus. Continental Cupssa Klinga on ollut parhaimmillaan kahdeksas joulukuussa 2014 Engelbergissä.
Klinga lopetti uransa mäkihyppääjänä vuonna 2016.
Klinga on osallistunut yksiin nuorten MM-kilpailuihin. Aikuisten tasolla hän teki arvokilpailudebyyttinsä lentomäen MM-kilpailuissa Kulmissa 2016, joissa hän karsiutui henkilökohtaisesta kilpailusta ja oli mukana Suomen seitsemänneksi sijoittuneessa joukkueessa.
Jasmine Todd

Jasmine Todd (s. 23. joulukuuta 1993 San Diego, Kalifornia) on yhdysvaltalainen pikajuoksija ja pituushyppääjä. Pikajuoksussa Todd kilpailee 100 ja 200 metrin juoksussa. Hän on 165 senttimetriä pitkä.
Todd oli mukana 100 metrillä ja pituushypyssä vuoden 2015 MM-kilpailuissa, jääden 100 metrillä semifinaaliin ajalla 11,21 ja pituushypyssä karsintaan tuloksella 652. Samoissa kisoissa hän ankkuroi Yhdysvalloille hopeaa pikaviestistä. Hän karsiutui pituushypyn loppukilpailusta Dohan MM-kilpailuissa 2019.
Sonni Nattestad

Sonni Ragnar Nattestad (s. 5. elokuuta 1994 Miðvágur) on haitilaisia sukujuuria omaava färsaarelainen jalkapalloilija, joka on tällä hetkellä vapaa pelaaja. Vasenjalkainen Nattestad on pelipaikaltaan keskuspuolustaja. Hän kuuluu Färsaarten jalkapallomaajoukkueeseen.
Ura.
Seurajoukkueura.
Nattestad aloitti uransa kotikaupunkinsa MB Miðvágurissa, jossa hän pelasi vuonna 2010. Vuodet 2011–2012 hän pelasi Färsaarten 1. Deildin 07 Vesturissa, jossa hän voitti sarjan mestaruuden kaudella 2012. Tammikuussa 2013 Nattestad siirtyi Tanskan Superliigan FC Midtjyllandiin, jossa vietetyn jakson aikana hän pelasi vain neljä peliä. Suurimman osan Midtjylland-ajasta Nattestad vietti lainalla Tanskan 1. divisioonan AC Horsensissa ja Vejle Boldklubissa. Nattestadin Midtjylland-sopimus purettiin elokuussa 2015.
Maajoukkueura.
Nattestad on edustanut Färsaaria alle 19- ja alle 21-vuotiaissa. Färsaarten jalkapallomaajoukkueessa hän debytoi marraskuussa 2013 ystävyysottelussa Maltaa vastaan.
Saavutukset.
07 Vestur